A început de câteva zile campania electorală pentru alegerile locale și, cu surle și trâmbițe, toți candidații s-au lansat… oficial (că neoficial sunt unii demult lansați). Să recapitulăm deci cine candidează la Primăria Ploiești: Andrei Volosevici (PSD), Bogdan Nica (PNL), Mihai Polițeanu (independent), Simona Dolniceanu (România în Acțiune), Răzvan Enescu (ADU), Alexandru Săraru (AUR), Cristina Cochinescu (ECO), Cătălin Beciu (PNC), Marian Doru (PP) și Ionuț Urzeală (PER).
O pleiadă de nume, unele mai cunoscute, altele mai puțin cunoscute. Toți sunt oameni care spun că pot face ceva pentru Ploiești. Bine unii spun chiar că fac deja (deși n-au făcut nimic în ultimii patru ani). I-a apucat „făcutul” chiar în campania electorală și au impresia că ne fraieresc pe toți… 😉
Este distractiv să urmărești de pe margine agitația din campania electorală. Fiecare candidat „iese în lume”, face cunoștință cu alegătorii, încearcă să discute cu ei, merge în cartiere, face „băi de mulțime”… electoral, ce să mai comentăm…
Unii sunt haioși, par a descoperi că Ploieștiul are mijloace de transport în comun (este evident că nu sunt obișnuiți să meargă cu ele, poate nici nu le văd utilitatea 😉), par a descoperi că are șine de cale ferată și străzi cu gropi.
Citește și: Unul dintre simbolurile Ploieștiului, statuia din parcul Mihai Viteazul, arată deplorabil. Monumentul a ajuns un pericol public
Alții sunt obișnuiți cu orașul, organizează evenimente de ani de zile în Ploiești și ei sunt, din păcate, cei care nu au nicio șansă. Plin de bunăvoință dar fără resurse și, în acest context, chiar nu au cum să facă nimic… Mă abțin de la alte comentarii.
Unii par că nu au habar că a început campania electorală pentru că nu apar pe nicăieri. Despre ei nu știi ce să crezi… Ce-i „mână-n luptă”? Sau, poate, au impresia că sunt mai cunoscuți decât sunt și nu este nevoie să meargă să discute cu oamenii. Dealtfel, aceștia nu sunt foarte activi nici pe rețelele de socializare… au afaceri, au treabă… te fac să te întrebi de ce candidează totuși… Mă rog, vorbă multă, sărăcia omului. Eu sunt săracă, dar cinstită! 😊😊😊
Dar, dincolo de toate acestea, cel mai haios mi se pare faptul că actuala conducere a Ploieștiului nu iese în lume. A, o să spuneți că nu are timp pentru că face! Ce face? Ce n-a făcut tot mandatul? Îngrașă porcul în ajun cu o grădiniță și un asfalt și nu are timp să iasă să vorbească cu oamenii?
Domnule Volosevici, ieși pe stradă, printre oameni, ca aceștia să te felicite pentru realizări!
Dacă Ploieștiul ar fi fost administrat corect patru ani, acesta era momentul pentru a „culege laurii”. Concret, dacă ai făcut bine ce ai făcut, în campania electorală ieși printre oameni, pentru ca aceștia să-ți strângă mâna și să te felicite pentru realizări!
Ieși în stradă, printre oameni, acolo unde ai fost și acum patru ani și le-ai promis că faci. Acolo, unde ai zis că asfaltezi și n-ai făcut-o, acolo unde ai zis că tragi utilități și nu ai tras!
Du-te printre blocurile racordate la sistemul centralizat de termoficare să vezi ce spun oamenii care au stat atâtea luni de zile fără apă caldă și căldură. Ce zici? E o idee bună de campanie, nu?
Du-te în cartiere și simte izul de final de primăvară. A, pardon, nu poți că pute a gunoi! Sigur însă se vor găsi oameni care să-ți strângă mâna pentru asta… probabil într-o menghină…
Du-te printre șoferii care au nevoie zilnic să străbată orașul de la nord la sud sau de la est la vest. A, dar pune-ți dopuri de urechi pentru că, ce vei auzi la adresa ta, probabil că nicio fântână arteziană din oraș nu te va spăla. Dar poți încerca, dacă vrei, să faci baie într-una, în cea de la Gara de Sud, sau în cea de la Hotel Prahova. Sigur poți, că niciun polițist local nu va lua nicio măsură!
CItește și: Temă de gândire pentru administrație: Cum ar fi dacă orașul și-ar salva oamenii ajunși pe străzi?
Du-te și așteaptă microbuzul la autogară… la aia modernă, construită din fondurile europene, de care vorbeai la începutul mandatului! A, pardon, ești ploieștean, nu ai nevoie să faci naveta!
Du-te pe Bulevardul Castanilor și stai pe bancă la umbră, să vină oamenii să-ți strângă mâna și să te felicite pentru asfaltarea inutilă a acestuia! A, pardon, nu poți, că te vei umple de „norocul” picat din cer, de la ciorile pe care ziceai că le pui pe fugă la începutul anului 2021. Suntem în 2024… 😉
Du-te și plimbă-te pe străzi… alea care chiar aveau nevoie să fie asfaltate. Dar ai grijă că, după o ploaie mai zdravănă, riști să te uzi… până sus!
Eh, probabil că nu există posibilitatea pentru astfel de „băi de mulțime” pentru că acestea riscă să ajungă „băi de puțime”, dacă ploieștenii vor începe să direcționeze spre actualul primar „laurii” pe care îi merită pentru modul în care a administrat Ploieștiul în actualul mandat. Este mai bine, este mai „safe” în mijlocul „vestelor roșii”, apărat de orice posibil „laur” care îi poate pica în cap.
Hai, să votăm… cu oricine altcineva!